Къэбэрдей-Балъкъэрыр ящыщщ Урысейм и щIыналъиплIым, дзэхэм я III щIымахуэ Дунейпсо джэгухэм я мафIэр щыщIагъэнэнухэм
Спорт зэпеуэшхуэм и мафIэр зы зэманым ирихьэлIэу щыщIагъэнэнущ Урысейм хыхьэ Къэбэрдей-Балъкъэр Республикэм, Мурманск, Сахалин, Челябинск областхэм. МафIэр зыхьынухэм псори зэхэту километр 2017-рэ зэпачыну къапэщытщ.
Эстафетэр Москва къалэм мазаем и 23-м — Хэкум и хъумакIуэм и махуэм — щиухынущ. Кремлым щекIуэкIыну махуэшхуэ концертым къэралым и щIыпIиплIым къыщежьа мафIэ псори щызэхыхьэжынурэ, абыкIэ щIагъэнэнущ дзэхэм я III щIымахуэ Дунейпсо джэгухэу Сочэ къалэм щекIуэкIынум и мафIэр.
Джэгухэм спорт лIэужьыгъуиблкIэ щызэпеуэнущ — биатлон, лыжэкIэ къызэдэжэн, бгы-лыжэ спорт, ски-альпинизм, шорт- трек, къуршым дэкIын, картэкIэ къыхуагъэлъэгъуа щIыпIэр лыжэм тету къэгъуэтын. Зэпеуэхэриухынущмазаем и 28-м.
